ພວກປະທ້ວງ 50 ຄົນ ເສຍຊີວິດ ໃນເຢເມນ ນັບແຕ່ວັນອາທິດມາ (ເບິ່ງຮູບລໍາດັບເຫດການ)
ສະພາສິດທິມະນຸດສະຫະປະຊາຊາດ ກ່າວວ່າ ພວກປະທ້ວງ 50 ຄົນ ເສຍຊີວິດ ໃນເມືອງ Taiz ຂອງເຢເມນ ຕັ້ງແຕ່ວັນອາທິດຜ່ານມາ.
ສະພາສິດທິມະນຸດສະຫະປະຊາຊາດກ່າວວ່າ ຕົນໄດ້ຮັບລາຍງານຫຼາຍສະບັບທີ່ວ່າ ພວກທະຫານລັດຖະບານເຢເມນໄດ້ສັງຫານພວກປະທ້ວງຕໍ່ຕ້ານລັດຖະບານຈໍານວນຫລາຍກວ່າ 50 ຄົນແລ້ວໃນເມືອງ Taiz ນັບແຕ່ວັນອາທິດແລ້ວນີ້ເປັນຕົ້ນມາ ທ່ານນາງ Navi Pillay ຫົວໜ້າສະພາສິດທິມະນຸດສະຫະ ປະຊາຊາດ ໃນວັນອັງຄານມື້ນີ້ ໄດ້ກ່າວປະນາມຕໍ່ການທີ່ ລັດຖະບານໃຊ້ກໍາລັງເພີ່ມຂຶ້ນເພື່ອປາບປາມພວກປະທ້ວງ ໂດຍເອີ້ນວ່າເປັນພຶດຕິກໍາທີ່ສົມຄວນຈະໄດ້ຮັບການຕໍາໜິ ຕິຕຽນ ແລະຮຽກຮ້ອງໃຫ້ລັດຖະບານເອົາມາດຕະການເພື່ອຮັບປະກັນວ່າ ສິດທິມະນຸດ ຂອງພົນລະເມືອງຂອງຕົນໄດ້ຮັບການປົກປ້ອງຄຸ້ມຄອງ ນອກນັ້ນທ່ານນາງ Pillay ຍັງຕໍາໜິຕິຕຽນກໍາລັງຮັກສາຄວາມປອດໄພທີ່ໄປຢຶດໂຮງໝໍແຫ່ງນຶ່ງໃນເມືອງ Taiz ແລະທໍາລາຍຄລີນິກສະໜາມແຫ່ງນຶ່ງຢູ່ໃກ້ໆກັບຄ້າຍຂອງພວກປະທ້ວງ ນັ້ນ ແລະກ່າວຕື່ມວ່າ ພວກພະນັກງານແລະສະຖານທີ່ຕ່າງໆທາງການແພດ ບໍ່ຄວນຈະໄດ້ ເປັນເປົ້າໝາຍຂອງກໍາລັງຝ່າຍລັດຖະບານນັ້ນ ໃນຂະນະດຽວກັນນີ້ ການສູ້ລົບກໍາລັງດໍາເນີນຕໍ່ໄປໃນເມືອງ Taiz ແລະໄດ້ເລີ້ມຄືນອີກໃນນະຄອນຫລວງ Sana’a ນັ້ນ ຊຶ່ງສະແດງໃຫ້ເຫັນເຖິງການພັງທະລາຍລົງຂອງການຢຸດຍິງລະຫວ່າງພວກຜູ້ນໍາຊົນເຜົ່າແລະພວກກໍາລັງທີ່ຈົງຮັກພັກດີຕໍ່ປະທານາທິບໍດີ Ali Abdullah Saleh ນັ້ນ